ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την αναφορά περιστατικών στην πολιτική αεροπορία ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0343 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την αναφορά περιστατικών στην πολιτική αεροπορία

Το άρθρο 251 παράγραφος 2 τρίτο εδάφιο της Συνθήκης ΕΚ προβλέπει ότι η Επιτροπή γνωμοδοτεί για τις τροπολογίες που προτείνει το Ευρωπαϊκό Κοινοβούλιο σε δεύτερη ανάγνωση.

Η Επιτροπή επομένως γνωμοδοτεί σχετικά με τις τροπολογίες που πρότεινε το Ευρωπαϊκό Κοινοβούλιο ως ακολούθως.

1. Ιστορικο

α) Στις 19.12.2000, η Επιτροπή διαβίβασε στο Συμβούλιο και το Ευρωπαϊκό Κοινοβούλιο την πρότασή της για οδηγία (COM(2000) 847 τελικό - 2000/0343(COD) της 19.12.2000).

β) Η Οικονομική και Κοινωνική Επιτροπή διατύπωσε ευνοϊκή γνώμη στις 12.9.2001.

γ) Η Επιτροπή των Περιφερειών αποφάσισε να μην εκδώσει γνώμη.

δ) Στις 14.6.2001, το Ευρωπαϊκό Κοινοβούλιο, στην πρώτη ανάγνωση, εξέδωσε γνώμη η οποία περιέχει ορισμένες τροπολογίες στην πρόταση της Επιτροπής.

ε) Στις 25.9.2001 (COM(2001)532 τελικό), η Επιτροπή ενέκρινε, σύμφωνα με το άρθρο 250 παράγραφος 2 της Συνθήκης, μια τροποποιημένη πρόταση στην οποία ενσωματώθηκαν, πλήρως ή εν μέρει, οκτώ από τις δέκα τροπολογίες που ψήφισε το Κοινοβούλιο.

στ) Το Συμβούλιο ενέκρινε την κοινή του θέση στις 17.6.2002.

ζ) Στις 23.10.2002, το Ευρωπαϊκό Κοινοβούλιο ενέκρινε, σε δεύτερη ανάγνωση, ψήφισμα το οποίο περιέχει δύο τροπολογίες στην κοινή θέση.

2. Στοχος της προτεινομενης οδηγιας

Στόχος της προτεινόμενης οδηγίας είναι η βελτίωση της ασφάλειας στην αεροπορία εξασφαλίζοντας ότι θα αναφέρονται, θα συλλέγονται, θα αποθηκεύονται, θα προστατεύονται και θα διαδίδονται οι κρίσιμες για την ασφάλεια πληροφορίες.

Για το σκοπό αυτό ζητείται από τα κράτη μέλη να διοργανώσουν ένα εθνικό σύστημα συλλογής αναφορών περιστατικών και να συμμετέχουν σε ένα σύστημα ανταλλαγής πληροφοριών το οποίο να καθιστά δυνατή τη συγκέντρωση των συλλεγόμενων πληροφοριών.

Προβλέπεται η προστασία του εμπιστευτικού χαρακτήρα των πληροφοριών και ρυθμίσεις για τη διάδοσή τους.

Ο μόνος στόχος των αναφορών περιστατικών είναι η πρόληψη περαιτέρω ατυχημάτων και συμβάντων και όχι η απόδοση σφάλματος ή ευθυνών.

3. Γνωμη της επιτροπης επι των τροπολογιων του ευρωπαϊκου κοινοβουλιου

Το Κοινοβούλιο ενέκρινε δύο τροπολογίες στην κοινή θέση του Συμβουλίου, στη δεύτερη ανάγνωση.

Η Επιτροπή δέχεται όλες τις τροπολογίες που προτάθηκαν από το Ευρωπαϊκό Κοινοβούλιο.

3.1 Τροπολογία 1: Προστασία του προσώπου που κάνει αναφορά.

Η τροπολογία 1 επαναφέρει την παράγραφο 3 του άρθρου 8 της τροποποιημένης πρότασης της Επιτροπής η οποία είχε απαλειφθεί στην κοινή θέση του Συμβουλίου. Η εν λόγω παράγραφος αποβλέπει στην προστασία του προσώπου που κάνει αναφορά από κυρώσεις, εκτός των περιπτώσεων κατάφωρης αμέλειας. Στην ανακοίνωσή της προς το Ευρωπαϊκό Κοινοβούλιο για την κοινή θέση, η Επιτροπή είχε εκφράσει τη λύπη της για την απάλειψη της εν λόγω παραγράφου η οποία έδινε σαφές πολιτικό μήνυμα υπέρ της αρχής ότι το πρόσωπο που κάνει αναφορά πρέπει να θεωρείται ότι μεταφέρει ένα σημαντικό θετικό μήνυμα για την εναέρια ασφάλεια και επομένως να ενθαρρύνεται να το πράττει χωρίς να διατρέχει τον κίνδυνο να υποστεί κυρώσεις.

Η Επιτροπή είναι σε θέση να δεχτεί την τροπολογία.

3.2 Τροπολογία 2: εμπιστευτική υποβολή αναφορών

Η τροπολογία 2 επαναφέρει το άρθρο 9 της πρότασης της Επιτροπής το οποίο είχε απαλειφθεί στην κοινή θέση του Συμβουλίου. Η εν λόγω παράγραφος αποβλέπει στη θέσπιση του νομικού πλαισίου που θα επιτρέψει τη δημιουργία συστημάτων εθελοντικής εμπιστευτικής υποβολής αναφορών. Η Επιτροπή είχε αντιταχθεί στην απαλειψη του εν λόγω άρθρου το οποίο θα επέτρεπε καλύτερη κατανόηση των ανθρώπινων παραγόντων που εμπλέκονται στα συμβάντα και στα ατυχήματα.

Η Επιτροπή είναι σε θέση να δεχτεί την τροπολογία.

4. Συμπερασμα

Σύμφωνα με το άρθρο 250 παράγραφος 2 της Συνθήκης ΕΚ, η Επιτροπή τροποποιεί την πρότασή της σύμφωνα με όσα προαναφέρονται.